ועדת הכספים, כנסת 24, פרוטוקול מספר 233, 2022-02-28 11:56

אלכס קושניר: שלום לכולם, אני פותח את הישיבה.

אלכס קושניר: בבקשה לילי אור.

לילי אור: הצו שלפניכם בעצם הופך הוראה שניתנה ב-2018 שהיא בעצמה המשיכה הוראה מ-2013, מהוראת שעה להוראת קבע.

לילי אור: הצו בעצם קובע נוסחה לפיה מוטל מס קנייה נוסף על רכבים יקרים במיוחד.

אלכס קושניר: את יכולה לפרט, להסביר?

לילי אור: את הנוסחה עצמה?

אלכס קושניר: כן, תסבירי את הצו.

ינון אזולאי: את הנוסחה, רכבים.

ולדימיר בליאק: הרציונל בסכומים.

אלכס קושניר: בבקשה.

לילי אור: הרציונל לסכומים, אמורה להיכנס עוד רגע נטליה, הכלכלנית שלנו.

לילי אור: היא תוכל להסביר בדיוק את הסכומים, אבל בעצם זה לוקח את הרכבים היקרים ביותר שהמחיר שלהם לצרכן עולה על 300,000 שקל.

שלומית ארליך: בעצם מדובר בנוסחה שקובעת מכפלה של 20% בהפרש שבין מחיר הרכב לצרכן ל-300,000 שקלים, כשהוא מחולק במחיר הרכב לצרכן, כשה-20% האלה, המס שהוא בין 0% ל-20%, הוא מצטרף למס הבסיסי שהוא בשיעור 83% וזה עולה בהדרגה לפי היוקרה של הרכב.

שלומית ארליך: נזכיר גם שקיימנו דיונים במצבים האלה החל בשנת 2013.

שלומית ארליך: בהתחלה זה באמת הגיע כהוראת שעה עד תום שנת 2017.

שלומית ארליך: במקור זה לא חל על כלי רכב היברידים, פלאג-אין וחשמליים כיוון שאז הטענה הייתה שהמחיר היקר שלהם נגזר מהטכנולוגיה שהוטמעה בהם ולא מיוקרתם.

שלומית ארליך: בהמשך זה הוארך עוד מספר פעמים.

שלומית ארליך: הוועדה כן ביקשה לקבל נתונים, כשביקשתם בעצם להחיל את זה גם על כלי רכב חשמליים, היברידים ופלאג-אין.

שלומית ארליך: ביקשתם להביא את זה כבר בעבר כהוראה קבועה ואז בעצם חברי הוועדה סברו שנכון יהיה להמשיך לקבוע את זה כהוראת שעה ולהחיל את זה בעצם למה שנקבע אז.

שלומית ארליך: זה נדון יחד עם תקנות מס הכנסה שווי שימוש שדיברו על ההטבות שניתנו לאותם כלי רכב.

ינון אזולאי: ואז הארכנו את הוראת השעה.

שלומית ארליך: כהוראת שעה.

שלומית ארליך: ביקשו גם להפוך את זה להוראה קבועה.

ינון אזולאי: עד סוף 2025.

שלומית ארליך: לפני כחודש אישרנו תקנות מס הכנסה שווי שימוש.

שלומית ארליך: במקור אני חושבת שביקשו להאריך את זה עד 2023.

אלכס קושניר: כן, ואז הארכנו את זה ל-2025.

שלומית ארליך: עד דצמבר 2025, כן.

אלכס קושניר: אוקיי.

אלכס קושניר: בעצם מה שאנחנו עושים עכשיו, אנחנו מאריכים את הוראת השעה, רוצים להפוך אותה להוראת קבע אבל זה בעצם אותה נוסחה.

ולדימיר בליאק: אותה נוסחה אבל להוראת קבע.

אלכס קושניר: כן.

ינון אזולאי: קודם כל אני רוצה לדעת איזה רכבים, למשל רכבי 8 מקומות שהם כבר שווים יותר בגלל שהם רכבים משפחתיים גדולים כמו הוואנים למיניהם, שהם מגיעים למעלה מ-300,000 שקל, האם הם נקראים רכבי יוקרה?

ינון אזולאי: מה יהיה עם הרכבים שאנחנו אמרנו, החשמליים, ההיברידים?

ינון אזולאי: מה אנחנו עושים איתם?

לילי אור: הם עדיין כלולים בצו כמו שהם היו ב-2018.

ולדימיר בליאק: הקריטריון היחידי זה המחיר, נכון?

לילי אור: כן.

ינון אזולאי: גם הם יחולו בהוראת קבע?

לילי אור: כן.

ינון אזולאי: למה לא להצמיד את זה להוראת שעה 2025 כמו שעשינו בשווי שימוש כדי לאזן ביניהם?

ינון אזולאי: כשאנחנו נדע מה קורה עם הרכבים האלה, יכול להיות שהם באמת יתרבו יותר, לשם שואפת המדינה, אז בואו נעשה את זה כהוראת שעה ל-2025 וב-2025 יהיה לנו את הסיפור של שווי ההטבה, אז גם שם נחליט אם אנחנו מאריכים כבר את הכול כהוראת קבע או ממשיכים כהוראת שעה.

ינון אזולאי: זה שאלה אחת.

ינון אזולאי: שאלה שנייה, על איזה רכבים מדובר?

ינון אזולאי: הרכבים שהם 7 מקומות, הרכבים שאני לא חושב שהם יוקרה, שנוסעים עליהם כמשפחה, לא בטוח שהם אמורים כן להיכלל בפנים.

לילי אור: כמו שהוצג כאן, הקריטריון כאן כרגע הוא מחיר.

לילי אור: אנחנו לא נכנסים למספר המקומות ברכב.

ינון אזולאי: זה לאו דווקא בגלל מספר מקומות.

ינון אזולאי: כשאני מדבר על רכב יוקרה, את אומרת מעל 300,000 שקל, מובן, אבל יכול להיות שרכב שהוא 7 מקומות הוא לא יוקרה.

ינון אזולאי: למה אתם מגדירים אותו כיוקרה מעל 300,000?

אלכס קושניר: יש לך דוגמה לרכב כזה?

ינון אזולאי: טויוטה סיינה למשל.

אלכס קושניר: כמה עולה?

ינון אזולאי: עולה 310,000 נראה לי.

אלכס קושניר: אחלה אוטו.

ינון אזולאי: נכון.

ינון אזולאי: אם הוא קנה ג'יפ, בסדר, אני מבין, זה מעל 300,000 שקל.

ינון אזולאי: שיעורי הבית היה מצד רשות המיסים לבוא ולהראות לנו את הדגמים דווקא ברכבים האלה.

ינון אזולאי: קטגורית אנחנו יודעים, רכבים של 300,000 שקל עולים כך וכך.

ינון אזולאי: גם היא אומרת שהרכבים החשמליים בעצם, אם הם 300,000 שקל, אתם רוצים להפוך אותם כהוראת קבע, שזה לא נכון לעשות את זה.

אלכס קושניר: הייתה הוזלה משמעותית של רכבים חשמליים.

ינון אזולאי: כרגע הייתה הוזלה.

ינון אזולאי: אנחנו לא יודעים מה יהיה.

אלכס קושניר: מה אתה מציע?

ינון אזולאי: 2025, להצמיד את זה.

אלכס קושניר: אוקיי.

אלכס קושניר: ולדימיר.

ולדימיר בליאק: אני אשתמש עכשיו במשפט שאני בדרך כלל לא משתמש בו.

ולדימיר בליאק: אני חושב שינון צודק.

ינון אזולאי: וואו, תשמע, אפשר לשים את זה במסגרת.

אלכס קושניר: בדיוק נטליה הגיעה.

אלכס קושניר: נטליה, ברוכה הבאה.

אלכס קושניר: אני רוצה להגיד שגם לי יש קצת ספקות לגבי הוראת קבע, להפוך את זה להוראת הקבע, מהרבה מאוד סיבות.

ולדימיר בליאק: אני חושב שגם יש רציונל להצמיד את זה לתקנות של שווי שימוש.

אלכס קושניר: זה בדיוק מה שבאתי להגיד.

אלכס קושניר: זה אחד הדברים שרציתי להגיד, כי בסופו של דבר צריך לבחון את זה כמכלול אחד ולא כאירועים שונים.

אלכס קושניר: זה דבר אחד.

אלכס קושניר: דבר שני, אנחנו רואים שהשוק הוא מאוד דינמי ויש כל פעם סוגים חדשים של רכבים שיכול להיות שיהיו מתקדמים מאוד אבל יקרים.

ינון אזולאי: אגב, גם היום יש עלייה של המחירים כמו שדיברנו על זה לא מזמן, שגם רכבים שהיו פחות מזה, פתאום - - -

אלכס קושניר: כן, אבל מצד שני יש בדיוק תהליך הפוך, לכן אני חושב שבהתחשב בתנודתיות של השוק וגם הנקודה שאתה העלית, ינון, וגם בגלל שרק לפני חודש אישרנו פה את הטבות שווי שימוש לשנת 2025, אני חושב שגם את הצו הזה צריך להאריך עד 2025 כהוראת שעה.

אלכס קושניר: רשות המיסים.

נטליה מירנצ'וב: אני רוצה קצת להציג את הנושא.

אלכס קושניר: אנחנו כבר אחרי אבל אוקיי.

נטליה מירנצ'וב: אוקיי, אז אני אציג בקצרה.

נטליה מירנצ'וב: מדובר על מס קנייה נוסף שמוטל על רכב יוקרה שהוא רכב מעל 300,000 שקל.

נטליה מירנצ'וב: אין קשר לנושא של שווי שימוש.

לילי אור: דיברנו על זה שבעבר היה - - -

נטליה מירנצ'וב: בעבר החליטו איכשהו לקשור את זה, אבל אין קשר מהותי בין הדברים.

אלכס קושניר: נטליה, השאלה היא כזו, כל רכב שעולה מעל 300,000 שקל הוא בהכרח רכב יוקרה?

נטליה מירנצ'וב: זה כללי.

נטליה מירנצ'וב: יש רכב יוקרה שאפשר להגדיר גם ב-250,000.

אלכס קושניר: ויש רכב שהוא לא יוקרה שאפשר להגדיר אותו מעל 300,000.

נטליה מירנצ'וב: אני אביא כמה דוגמאות.

נטליה מירנצ'וב: נשאלתי על רכבי טכנולוגיות.

ינון אזולאי: וגם אני שאלתי על רכב של 7–8 מקומות, 9 מקומות כמו הטיוטה סיינה, שהם למעלה מ-300,000 וזה לא מחייב שזה רכבי יוקרה, כי רכב 9 מקומות היום, היחידי כמעט שקיים בשוק חוץ מרכב ציבורי זעיר שזה הסעות, ובעל משפחה לא תמיד עושה הסעות.

ינון אזולאי: במקרה הזה הוא לוקח את המשפחה, אז טויוטה סיינה, סתם זרקתי טויוטה סיינה כי אני מכיר במקרה.

אלכס קושניר: אגב, קיה קרניבל, כמה עולה?

ינון אזולאי: קיה קרניבל אם אני לא טועה, עולה בסביבות ה-270,000 שקל.

נטליה מירנצ'וב: אז קודם כל קיים רכב עם הרבה מקומות גם פחות מ-300,000.

נטליה מירנצ'וב: סיינה עולה טיפה מעל זה, ממש גבולי, 301,000–302,000.

נטליה מירנצ'וב: המס הנוסף הוא ממש זעום.

נטליה מירנצ'וב: המס בנוי ככה שכמה שהרכב מתרחק מה-300, ככה המס יותר גבוה, אבל אם הוא קרוב אז המס הוא כמעט כלום.

אלכס קושניר: הבנתי.

נטליה מירנצ'וב: פחות או יותר שם עובר הגבול.

נטליה מירנצ'וב: טויוטה סיינה 8 מקומות זה רכב גם בנוי טוב וגם - - -

ינון אזולאי: נוח, את אומרת.

אלכס קושניר: רכב טוב, זה אמרנו.

אלכס קושניר: על זה אין ויכוח בוועדה.

ינון אזולאי: אני לא רוצה להגיד אוטו יוקרה כי אנחנו, יש לנו את קרניבל ואנחנו רוצים להחליף לסיינה.

ינון אזולאי: שלא יגידו לנו שזה יוקרה, את מבינה?

נטליה מירנצ'וב: אז כמעט ואין שם תוספת מס.

נטליה מירנצ'וב: פחות או יותר שם עובר הגבול.

ולדימיר בליאק: שלא יגידו שחבר הכנסת ינון אזולאי משתמש ברכב יוקרה.

נירה שפק: לא, שלא יגידו שחבר הכנסת ינון אזולאי משתמש באנשים שמציגים בוועדה לבחון איזה אוטו לקנות.

נירה שפק: זה יותר חמור.

ינון אזולאי: אני נוסע עם קרניבל.

ינון אזולאי: אם זה דוגמה, אז בסדר, יכולים לקחת את זה כדוגמה.

אלכס קושניר: חברי הוועדה שואלים וגם אני שואל מה עמדתה של רשות המיסים על כך שאנחנו רוצים לא לאשר לכם את הוראת הקבע אלא להאריך את מה שאתם מציעים עד 2025.

נטליה מירנצ'וב: אז אני חוזרת ואומרת, אין קשר בין הדברים.

אלכס קושניר: אני שואל אותך לגופו של העניין הזה הספציפי.

נטליה מירנצ'וב: אנחנו מתפעלים את זה מ-2013.

נטליה מירנצ'וב: עשינו את זה בהתחלה כהוראת קבע כדי לבחון את התפעול.

נטליה מירנצ'וב: התפעול, אנחנו חיים איתו בשלום.

נטליה מירנצ'וב: אנחנו מבקשים לעשות את זה קבע.

לילי אור: רק שהוראת הקבע בהתחלה לא התייחסה בכלל לכלי רכב היברידיים, חשמליים ופלאג-אין.

נטליה מירנצ'וב: כן, כי באותה תקופה ההיברידי באמת היה יקר בגלל שזה היה טכנולוגיה.

נטליה מירנצ'וב: עם חלוף השנים ראינו שההיברידי מעל 300 זה באמת רכב יוקרתי.

נטליה מירנצ'וב: גם בחשמלי אנחנו רואים בקטגוריה הזאת, למשל מוסטנג.

אלכס קושניר: אין לנו ויכוח על המהות.

אלכס קושניר: אני אגיד על מה יש כאן התלבטות של חברי הכנסת.

אלכס קושניר: שוק הרכב והשינויים הטכנולוגיים בשוק הרכב הם מאוד תדירים.

אלכס קושניר: אנחנו רואים שכל פעם נכנס משהו אחר ומשהו חדש.

אלכס קושניר: יכול להיות מצב שבעוד שנה–שנתיים תיכנס איזושהי טכנולוגיה חדשה לתחום הזה שהוא יהיה בהתחלה כמו שרכב חשמלי התנהג.

אלכס קושניר: בהתחלה היה יקר מאוד ואחר כך ירד, לכן אנחנו לא רוצים לקבע את זה.

נטליה מירנצ'וב: אנחנו נבוא ונפתור - - -

אלכס קושניר: הרי אתם לא תבואו אם לא תפוג הוראת השעה, את זה אנחנו יודעים.

אלכס קושניר: אתם לא תבואו מיוזמתכם.

נטליה מירנצ'וב: הרבה פעמים יוזמים מדיניות שמעודדת טכנולוגיה וכן נותנת הפחתות.

אלכס קושניר: כן, אבל אנחנו גם רוצים להיות עם - - -

ינון אזולאי: תוכלו לבוא עם הקלות עוד יותר.

נטליה מירנצ'וב: אנחנו רוצים לעשות את זה קבוע.

נטליה מירנצ'וב: אין שום סיבה לעשות את זה משהו אחר.

נטליה מירנצ'וב: גם ההטבות בשווי שימוש, בסופו של דבר נכון שזה עד 2025 אבל אמרנו והתחייבנו בפני הוועדה שאנחנו רק נבחן את הסכומים וככל שיהיה צורך - - -

אלכס קושניר: אני חייב להגיד ששינוי הגישה הקוטבי הזה ברשות המיסים הוא לפעמים מאוד מפליא אותי.

אלכס קושניר: שם אתם רציתם את זה קצר ככל שאתם יכולים ואנחנו הארכנו את זה ל-2025 בשביל לתת איזושהי ודאות.

אלכס קושניר: פה אתם רוצים בדיוק פעולה הפוכה, אז כשהטבה, אתם רוצים קצר.

אלכס קושניר: כשמס, אז אתם רוצים קבוע.

נטליה מירנצ'וב: זה לא מדויק כי בעלויות - - - יש שינויים באמת לעיתים קרובות.

אלכס קושניר: גם פה יש שינויים.

נטליה מירנצ'וב: הטכנולוגיה היא לכיוון ההוזלה.

אלכס קושניר: אנחנו מבקשים להעביר את הצו הזה כהוראת שעה כפי שאמרנו, עד 2025.

אלכס קושניר: אנחנו ניקח חמש דקות הפסקה כדי לסגור את הנוסח בלשכה המשפטית.

אלכס קושניר: אחר כך נקריא את הצו ונצביע עליו.

אלכס קושניר: מה שאנחנו נעשה, הוועדה רוצה לאשר את הצו הזה כהוראת שעה עד תום שנת 2025.

אלכס קושניר: אני מבקש מרשות המיסים להביא צו חדש מתוקן בהתאם, והוועדה תצביע על הצו המתוקן ברגע שיהיה מוכן.

שלומית ארליך: רק נזכיר, זו פרוצדורה שבה שר האוצר מפרסם צו ומהרגע שהשר מפרסם את הצו, הוא נכנס לתוקף מרגע הפרסום ברשומות.

שלומית ארליך: יש לנו בעצם חודשיים לדון בו לפי חוק מיסי מכס ובלו.

שלומית ארליך: הצו הזה הוא צו שפורסם ב-30 בדצמבר 2021 והיום זה בעצם היום האחרון.

שלומית ארליך: היום הוא עתיד לפקוע בחצות.

שלומית ארליך: רשות המיסים בעצם תביא צו חדש שהיא תפרסם אותו במהלך היום, והוא יגיע עוד פעם לדיון בוועדה ובעצם נאשר אותו.

שלומית ארליך: מבחינת המהות הוא יישאר במהות אותו דבר, רק שזה יהפוך חזרה להוראת שעה עד תום - - -

ינון אזולאי: הוא לא מרע ולא מיטיב, נכון?

ינון אזולאי: זה אותו צו שהיה, משאיר את המצב.

נטליה מירנצ'וב: הוא בעצם מבטיח לנו רצף תפעול.

לילי אור: כן, זה ישאיר את הרצף.

שלומית ארליך: לילי, זה מקובל מבחינתכם?

אלכס קושניר: טוב, אנחנו נצא להפסקה ונחזור ב-12:45.